Ir-rivista Time għażlet lill-President elett Donald Trump bħala l-persuna tas-sena 2016. Huwa ngħata dan it-titlu hekk kif irnexxielu jirbaħ l-elezzjoni fi żmien li l-Amerka donnha kienet indeċiża u ma kinitx qed tistenna dan ir-riżultat. L-editur tat-Time, Nancy Gibbs, qalet li qatt ma rajna persuna li tkellmet u mexxiet kampanja differenti u ħalliet impatt fuq l-avvenimenti ta' din is-sena daqs Trump. Hija qalet li din is-sena kienet l-aktar għażla faċli. Hillary Clinton klassifikat fit-tieni post f'din l-għażla filwaqt li t-tielet ġew il-grupp Hackers li huma grupp ta' persuni li rnexxilhom jidħlu fl-informazzjoni privata tal-Gvern, organizzazzjonijiet, politikanti, personalitajiet kif ukoll ċittadini oħra. Ir -Renju Unit kien ordnat jimplimenta l-ftehim Brexit sa Ottubru 2018, jiġifieri, f'inqas minn sentejn. Qal dan Michel Barnier, in-negozjatur ewlieni għall-ħruġ tar-Renju Unit mill-Unjoni Ewropea. Barnier qal li l-pajjiż se jaffaċċja żmien qasir għaliex ma jistax jitlajja f'deċiżjonijiet dwar is-suq waħdieni li jaffettwaw il-bqija tal-Ewropa. Madankollu wiegħed li l-Unjoni Ewropea se tkun lesta fil-mument li artiklu 50 ikun implimentat. Barnier spjega li dan il-perjodu jinkludi ż-żmien li l-Kunsill tal-Unjoni Ewropea joħroġ linji gwida għall-ftehim tal-ħruġ tar-Renju Unit, li dan bilfors ikollu jaċċetta. Matteo Renzi rriżenja mill-kariga ta' Prim Ministru tal-Italja iżda se jibqa' jokkupa l-kariga sa ma jgħaddi l-baġit għall-2017. Huwa maħsub li dan isir il-ġimgħa d-dieħla. Renzi ħabbar ir-riżenja tiegħu nhar it-Tnejn wara li proposti li għamel għall-riforma fil-kostituzzjoni kienu miċħuda mill-poplu Taljan fir-referendum tal-Ħadd li għadda. Madanakollu il-President Sergio Mattarella talbu biex għalissa jżomm postu bħala Prim Ministru. Wara li jgħaddi l-baġit, il-President Mattarella mistenni jitlob politiku mill-Partit Demokratiku biex ikun fil-Gvern sal-elezzjoni tal-2018, bl-iktar kandidati b'saħħithom s'issa jidhru li huma l- Ministru tal-Finanzi Pier Carlo Padoan, il-President tas-Senat Pietro Grasso, u l-Ministru għall-Affarijiet Barranin Paola Gentiloni. Il-President Sirjan Bashar al-Assad qal li jekk il-Forzi Armati Sirjani jieħdu taħt idejhom il-belt t'Aleppo, dan jimmarka pass kbir lejn tmiem il-gwerra mdemmija fil-pajjiż li ilha għaddejja ħames snin. Il-forzi leali lejn il-President Sirjan komplew bl-offensiva militari tagħhom f'Aleppo minkejja li r-ribelli li qed jopponuh talbu għal ħamest ijiem ta' waqfien mill-ġlied. L-Istati Uniti u pajjiżi oħra tal-Punent appellaw lill-awtoritajiet Sirjani biex immedjatament iwaqqfu l-vjolenza mdemmija f'din il-belt. Intant ir-ribelli Sirjani kien kostretti jħallu l-aħħar żoni miżmuma minnhom fil-belt qadima ta' Aleppo, wara li kienu taħt il-kontroll tagħhom għal erba' snin. Azzjoni li tfisser li issa s-suldati tal-Gvern Sirjan għandhom taħt il-kontroll tagħhom aktar minn żewġ terzi tal-Lvant ta' Aleppo. Ajruplan tal-Pakistan International Airlines bi 48 persuna abbord iġġarraf fit-Tramuntana tal-pajjiż. Kienu minn tal-inqas 21 persuna kkonfermati li nstabu bla ħajja Il-linja tal-ajru qalet li t-titjira PK-661 tilfet kuntatt mat-torri tal-kontroll. Fil-passat, il-linja tal-ajru Pakistana kienet akkużata minħabba nuqqas ta' sigurtà, b'erbgħa u erbgħin persuna jitilfu ħajjithom meta ġġarraf ajruplan ieħor fl-elfejn u sitta. Minn tal-inqas, 97 persuna sfaw vittmi ta' terremot taħt il-baħar fi provinċja ta' Ache fit-Tramuntana tal-Indoneżja. It-terremot li kejjel 6.5 fuq l-iskala Rikter laqat il-belt ta' Sigli fuq il-gżira ta' Sumatra, fejn għexieren ta' binjiet iġġarrfu u mijiet ta' persuni ndarbu. L-aġenzija meteoroloġika tal-Indoneżja qalet li ma kien hemm l-ebda riskju ta' tsunami. Intant, fl-2004 l-istess post intlaqat minn tsunami li kien ħalla 160,000 persuna mejta.